蘇子容母陳夫人挽詞
作者：蘇軾
朝代：宋

paragraphs: 蘇陳甥舅真冰玉，正始風流起頹俗。
夫人高節稱其家，凜凜寒松映修竹。
雞鳴爲善日日新，八十三年如一晨。
豈惟家室宜壽母，實與朝廷生異人。
忘軀殉國乃吾子，三仕何曾知慍喜。
不須擁笏强垂魚，我視去來皆夢爾。
誦詩相挽真區區，墓碑千字多遺餘。
他年太史取家傳，知有班昭續漢書。